Jong man beroof op pad na kleinhoeweArgieffoto ŉ Jong man is deur vier mans beroof toe hy ŉ rygeleentheid van Rustenburg na sy huis op ’n kleinhoewe buite die dorp aanvaar het. Sers. Kelebogile Moleko, provinsiale polisiewoordvoerder van Noordwes, het gesê die voorval het Saterdag omstreeks 18:30 plaasgevind. “Die slagoffer beweer hy is ŉ rygeleentheid van Rustenburg se sakesentrum na sy blyplek op ’n kleinhoewe in die Donkerhoek-omgewing aangebied,” het Moleko gesê. “Terwyl hulle op pad na die kleinhoewe was, het een van die verdagtes ŉ vuurwapen op die slagoffer gerig en hom gedwing om sonder sy besittings uit die voertuig te klim.” Die man het die motor verlaat en sy sak met ŉ onbekende hoeveelheid kontant, klere, ŉ bestuurderslisensie en ŉ identiteitsdokument agtergelaat. Die Rustenburg-polisie ondersoek ŉ saak van gewapende roof. Niemand is nog in verband met die voorval in hegtenis geneem nie.